Model za upravljanje ranim fazama inovacionih projekata
Upravljanje ranim fazama predstavlja veoma značajnu oblast upravljanja inovacijama i inovacionim projektima. Ovo mišljenje је potvrđeno na osnovu velikog broja referentnih publikacija koje se mogu naći u navedenoj oblasti, ali i zastupljenošću identifikovane teme u praksi. Imajući u vidu da je upravljanje ranim fazama specificirano kao kritičan faktor uspeha inovacionih projekata, te da predstavlja jedan od najvećih izazova u ovoj oblasti, posebna pažnja se mora posvetiti unapređenju efikasnosti ovog dela projekta. U tom smislu, predmet istraživanja doktorske disertacije se odnosi na unapređenje upravljanja ranim fazama inovacionih projekata, kako bi se izvršila optimizacija pojedinih faktora i svojstava projekata, kao što je slaba strukturiranost, neizvesnost, rizik i dvosmislenost ciljeva. Osnovni cilj doktorske disertacije jeste razvoj modela za upravljanje ranim fazama i odabir parametara koji utiču na kreiranje efikasnijeg izlaza iz ovog dela projekta. Dok postojeći pristupi upravljanja, uglavnom, razmatraju pojedinačne delove ranih faza, cilj ovog pristupa je da integriše sve pojedinačne delove i da ih poveže u celinu, tako da izlaz iz jednog dela predstavlja ulaz u sledeći. Novorazvijeni pristup obuhvata algoritam za upravljanje idejama; Model 1 za definisanje tehničkih parametara koji ulaze u sastav koncepta proizvoda; Model 2 za određivanje vrednosti tehničkih parametara kojima se obezbeđuje definisani kvalitet uz minimalne troškove; i Model 3 za određivanje vrednosti tehničkih parametara kojima se maksimizira kvalitet u okviru ograničenog budžeta. Definisani modeli omogućavaju donosiocima odluka da na osnovu eksperimenata nad različitim scenarijima odluče koje rešenje je optimalno u datom trenutku. Proces izvođenja, kao i rezultati eksperimenata, dokumentovani su u cilju kreiranja benčmarka za buduća istraživanja.
Upravljanje inovacionim projektima, Upravljanje inovacijama, Rane faze, Projektovanje proizvoda, Koncept proizvoda., Product design, Product concept, Innovation project management, Innovation management, Early stages
Networked Digital Library of Theses and Dissertations
Univerzitet u Beogradu, Fakultet organizacionih nauka